แบงก์โน้ตส์
เลียนแบบ
7 ก.ย. 2554

เลียนแบบ
โดย..ทีมข่าวการเงิน
ผู้บริหารกระทรวงการคลังในยุครัฐบาลใหม่ช่วงนี้ มีสไตล์การบริหารแบบแปลกๆ แต่เหมือนกันอย่างบอกไม่ถูก
ไม่ว่าจะเป็น ธีระชัยภูว นาถนรานุบาล รมว.คลัง ที่ชอบนัดแถลงข่าว พูดคนเดียว เสร็จแล้วไม่ตอบคำถามสื่อ 
จากนั้นก็เดินก้าวฉับๆ กลับไปชี้แจงเรื่องต่างๆ นานาผ่านเฟซบุ๊ก ชนิดสื่อสารทางเดียว ไม่มีใครถาม มีแต่เรื่องที่ รมว.คลังอยากบอก
จนมีนักวิชาการให้ฉายาว่า “รมว.คลังเฟซบุ๊ก” เก๋ไก๋เข้ากับยุคโซเชียลเน็ตเวิร์ก เมนต์กันอย่างเดียว
ฟาก เสี่ยเอ๊าะสาธิต รังคสิริ อธิบดีกรมสรรพากร ก็ไม่ยอมน้อยหน้า เชิญสื่อมวลชนไปงานแถลงข่าว แต่พอคุณพี่เปิดงานเสร็จปุ๊บ รปภ. รีบกันท่าพาอธิบดีหนีนักข่าว ออกทางหนีไฟไปเฉิบ
ม่ายรู้ว่าจะกลัวกันไปทำไม กะอีแค่เรื่องต้องชี้แจงการไม่เก็บภาษีหุ้นครอบครัวชินวัตรขี้ปะติ๋ว 1.2 หมื่นล้านบาท
ถ้าบริสุทธิ์ใจ กฎหมายบอกว่าเก็บไม่ได้ ก็ชี้แจงให้เป็นเหตุเป็นผลให้ชัดเจน ใครก็เชื่อและเข้าใจ
แต่หากว่า กฎหมายบอกว่าให้เก็บ แต่ไม่ยอมไปเก็บ เห็นทีอธิบดีกรมสรรพากรคนดีคงต้องหนีขึ้นลงบันไดหนีไฟไปอีกนาน
เพราะไม่ว่าจะชี้แจงอย่างไร ก็มีร่องมีรอยให้น่าสงสัยไม่มีวันสิ้นสุด โล่งอกวันนี้วันหน้าก็เจอตอ เชื่อป่าวเพ่...